CELEX: 62019CN0353
Language: el
Date: 2019-05-06 00:00:00
Title: Υπόθεση C-353/19: Αίτηση προδικαστικής αποφάσεως την οποία υπέβαλε το Verwaltungsgericht Köln (Γερμανία) στις 6 Μαΐου 2019 — Interseroh Dienstleistungs GmbH κατά Land Nordrhein-Westfalen

29.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/22
            
         
      Αίτηση προδικαστικής αποφάσεως την οποία υπέβαλε το Verwaltungsgericht Köln (Γερμανία) στις 6 Μαΐου 2019 — Interseroh Dienstleistungs GmbH κατά Land Nordrhein-Westfalen
      (Υπόθεση C-353/19)
      (2019/C 255/31)
      Γλώσσα διαδικασίας: η γερμανική
      
         Αιτούν δικαστήριο
      
      Verwaltungsgericht Köln
      
         Διάδικοι στην υπόθεση της κύριας δίκης
      
      
         Προσφεύγουσα: Interseroh Dienstleistungs GmbH
      
         Καθού: Land Nordrhein-Westfalen
      
         Προδικαστικά ερωτήματα
      
      
                  1.
               
               
                  
                              α)
                           
                           
                              Έχει ο κανονισμός (ΕΚ) 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), ιδίως δε το παράρτημα III σε συνδυασμό με την καταχώριση B 30 20 του παραρτήματος IX της Σύμβασης της Βασιλείας (2), την έννοια ότι οι περιπτώσεις που περιλαμβάνονται στην καταχώριση αυτή αντιστοιχούν σε διάφορες ενιαίες καταχωρίσεις κατά την έννοια του κανονισμού 1013/2006;
                           
                        
                              β)
                           
                           
                              Σε περίπτωση αρνητικής απάντησης στο ερώτημα 1α):
                              
                                           
                                       
                                       
                                          Περιλαμβάνει η καταχώριση B 30 20 μεικτά απορρίμματα χαρτιού και χαρτονιού στα οποία –όπως στην περίπτωση των επίμαχων στη διαφορά της κύριας δίκης απορριμμάτων– περιέχονται, εκτός από ελαφρές συσκευασίες από χαρτί και χαρτόνι, και συσκευασίες για υγρά προϊόντα από επικολλητά χαρτόνια;
                                       
                                    
                        
            
                  2.
               
               
                  Σε περίπτωση καταφατικής απάντησης στο ερώτημα 1β):
                  
                              α)
                           
                           
                              Έχει η καταχώριση B 30 20, συγκεκριμένα δε η τέταρτη περίπτωσή της, την έννοια ότι τα σχετικά απορρίμματα δεν πρέπει να περιέχουν καμία εξωγενή ουσία, δηλαδή ότι αποκλείεται η κατάταξη απορριμμάτων στην καταχώριση αυτή εάν τα εν λόγω απορρίμματα –ανεξαρτήτως της ποσότητας και της επικινδυνότητάς τους– περιέχουν άλλα υλικά εκτός από απορρίμματα και άχρηστο υλικό της παραγωγής χαρτιού ή χαρτονιού (εξωγενείς ουσίες);
                           
                        
                              β)
                           
                           
                              Σε περίπτωση αρνητικής απάντησης στο ερώτημα 2α):
                              
                                           
                                       
                                       
                                          Μπορεί η παρουσία εξωγενών ουσιών σε απορρίμματα, ιδίως λόγω της ποσότητάς τους, να εμποδίσει την κατάταξη των απορριμμάτων αυτών στην καταχώριση B 30 20, συγκεκριμένα δε στην τέταρτη περίπτωσή της, ακόμη και όταν δεν πληρούνται οι προϋποθέσεις της αποκαλούμενης «κεφαλίδας» του παραρτήματος III του κανονισμού 1013/2006, δηλαδή τα απορρίμματα έχουν μολυνθεί από άλλα υλικά σε βαθμό που δεν αυξάνει τους σχετιζόμενους με τα απορρίμματα αυτά κινδύνους τόσο ώστε να καθίστανται κατάλληλα να υπαχθούν στη διαδικασία προηγούμενης γραπτής κοινοποίησης και συγκατάθεσης, λαμβανομένων υπόψη των επικίνδυνων χαρακτηριστικών που απαριθμούνται στο παράρτημα ΙΙΙ της οδηγίας 2008/98/ΕΚ (3), και δεν αποτρέπει την αξιοποίηση των απορριμμάτων με περιβαλλοντικά ορθό τρόπο;
                                       
                                    
                        
            
                  3.
               
               
                  Σε περίπτωση αρνητικής απάντησης στο ερώτημα 1β):
                  
                              α)
                           
                           
                              Έχει το σημείο 3, στοιχείο ζ', του παραρτήματος IIIA του κανονισμού 1013/2006 την έννοια ότι τα σχετικά μείγματα αποβλήτων δεν πρέπει να περιέχουν καμία εξωγενή ουσία, δηλαδή ότι αποκλείεται η κατάταξη μείγματος αποβλήτων στην καταχώριση αυτή εάν το μείγμα –ανεξαρτήτως της ποσότητας και της επικινδυνότητάς του– περιέχει άλλα απορρίμματα εκτός από εκείνα που απαριθμούνται στις τρεις πρώτες περιπτώσεις της καταχώρισης B 30 20 (εξωγενείς ουσίες);
                           
                        
                              β)
                           
                           
                              Σε περίπτωση αρνητικής απάντησης στο ερώτημα 3α):
                              
                                           
                                       
                                       
                                          Μπορούν οι εξωγενείς ουσίες των οποίων η παρουσία δεν αποκλείει εν πάση περιπτώσει την κατάταξη στο σημείο 3, στοιχείο ζ', του παραρτήματος IIIA του κανονισμού 1013/2006 να είναι και απορρίμματα τα οποία θα κατατάσσονταν, αυτά καθεαυτά, στην τέταρτη περίπτωση της καταχώρισης B 30 20;
                                       
                                    
                        
            
         (1)  ΕΕ 2006, L 190, σ. 1.
      
         (2)  Σύμβαση της Βασιλείας, της 22ας Μαρτίου 1989, για τον έλεγχο της διασυνοριακής διακίνησης επικίνδυνων αποβλήτων και της διάθεσής τους.
      
         (3)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ 2008, L 312, σ. 3).